Rozhodnutie Komisie
zo 17. marca 2000,
ktorým sa v zásade uznáva kompletnosť dokumentácie predloženej na podrobné preskúmanie ohľadom možného začlenenia RPA407213 (fenamidon) do prílohy I k smernici Rady 91/414/EHS o uvádzaní prípravkov na ochranu rastlín na trh
(oznámené pod číslom dokumentu C(2000) 699)
(Text s významom pre EHP)
(2000/251/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh [1], naposledy zmenenú a doplnenú smernicou Komisie 1999/80/ES [2], najmä na jej článok 6 ods. 3,
keďže:
(1) Smernicou 91/414/EHS (ďalej len "smernica") sa ustanovuje zostavenie zoznamu spoločenstva aktívnych látokpovolených na začlenenie do prípravkov na ochranu rastlín.
(2) Firma Rhône-Poulenc Ag. predložila francúzskym orgánom 15. septembra 1999 dokumentáciu o aktívnej látke RPA407213 (fenamidon).
(3) Uvedené orgány informovali Komisiu o výsledkoch úvodného preskúmania s cieľom zabezpečiť, aby dokumentácia obsahovala všetky informácie ustanovené v prílohe II a aspoň pre jeden prípravok na ochranu rastlín obsahujúci uvedenú aktívnu látku informácie ustanovené v prílohe III k smernici. V dôsledku toho zaslal žiadateľ v súlade s článkom 6 ods. 2 dokumentáciu Komisii a ostatným členským štátom.
(4) Dokumentácia o RPA407213 (fenamidon) bola odovzdaná Stálemu fytosanitárnemu výboru 17. januára 2000.
(5) Článok 6 ods. 3 smernice vyžaduje, aby sa na úrovni spoločenstva formálne potvrdilo, že každá dokumentácia spĺňa požiadavky týkajúce sa informácii ustanovené v prílohe II, a aspoň pre jeden prípravok na ochranu rastlín obsahujúci príslušnú aktívnu látku aj požiadavky prílohy III k smernici.
(6) Takéto potvrdenie je potrebné, aby sa umožnilo podrobné preskúmanie dokumentácie, a aby sa členským štátom umožnilo udeľovať dočasné povolenie pre prípravky na ochranu rastlín obsahujúce túto aktívnu látku a súčasne spĺňať podmienky ustanovené v článku 8 ods. 1 smernice, a najmä podmienky podrobného posudzovania aktívnej látky a prípravku na ochranu rastlín na základe požiadaviek ustanovených smernicou.
(7) Uvedené rozhodnutie nevylučuje žiadosť žiadateľa o ďalšie informácie, ak sa počas podrobného preskúmania zistí, že je takáto informácia potrebná na dosiahnutie rozhodnutia.
(8) Členské štáty a Komisia súhlasia s tým, že Francúzsko vykoná podrobné preskúmanie dokumentácie o RPA407213 (fenamidon).
(9) Francúzsko čo najskôr zašle Komisii hodnotiacu správu obsahujúcu výsledky skúmania spolu s odporúčaniami ohľadom začlenenia alebo nezačlenenia aktívnej látky a všetkých súvisiacich podmienok, najneskôr však do jedného roka. Po obdržaní správy budú všetky členské štáty pokračovať v podrobnom skúmaní v Stálom fytosanitárnom výbore.
(10) Opatrenia stanovené v tomto rozhodnutí sú v súlade so stanoviskom Stáleho fytosanitárneho výboru,
PRIJALA TOTO ROZHODNUTIE:
Článok 1
Táto dokumentácia v zásade spĺňa požiadavky týkajúce sa informácií ustanovené v prílohe II a aspoň pre jeden prípravok na ochranu rastlín obsahujúci príslušnú aktívnu látku aj požiadavky prílohy III k smernici, pričom sa zohľadňujú navrhované spôsoby používania:
dokumentácia, ktorú firma Rhône-Poulenc Ag. predložila Komisii a členským štátom ohľadom začlenenia RPA407213 (fenamidon) ako aktívnej látky do prílohy I k smernici 91/414/EHS a 17. januára 2000 odovzdala Stálemu fytosanitárnemu výboru.
Článok 2
Toto rozhodnutie je adresované členským štátom.
V Bruseli 17. marca 2000